అమృతరామమ్

అమృతరామమ్ 2020, ఏప్రిల్ 29న విడుదలైన తెలుగు చలనచిత్రం. పద్మజ ఫిల్మ్స్ ఇండియా పతాకంపై ఎస్.ఎన్. రెడ్డి నిర్మాణ సారథ్యంలో సురేందర్ కొంటాడ్డి దర్శకత్వం వహించిన ఈ చిత్రంలో రామ్‌ మిట్టకంటి, అమితా రంగనాథ్‌, శ్రీజిత్‌ రంగాధరన్‌, జేడీ చెరుకూరి నటించగా, ఎన్‌.ఎస్‌. ప్రసు సంగీతం అందించాడు. ఓటిటిలో విడుదలైన మొదటి తెలుగు చిత్రం ఇది. ఆస్ట్రేలియాలోని ఒక ఎన్నారై జంట నేపథ్యంలో ఈ చిత్రం రూపొందింది. జీ5 (ఓటిటి) లో విడుదలైన ఈ చిత్రానికి ప్రేక్షకుల నుండి మోస్తరు స్పందన వచ్చింది.

కథా నేపథ్యం 
ఆస్ట్రేలియాలో మాస్టర్స్‌ పూర్తి చేసి, తన చదువుకు సరిపడా ఉద్యోగం కోసం రామ్‌ (రామ్‌ మిట్టకంటి) ఎదురు చూస్తుంటాడు. అమృత (అమిత రంగనాథ్‌) మాస్టర్స్‌ చదివేందుకు ఆస్ట్రేలియా వస్తుంది. స్నేహితుడి సూచన మేరకు అమృతను రిసీవ్‌ చేసుకునేందుకు ఎయిర్‌పోర్ట్‌కు వెళ్తాడు రామ్‌. తొలి చూపులోనే అతడిని చూసి ప్రేమలో పడుతుంది అమృత. ఇద్దరూ ఒకరినొకరు ఇష్టపడతారు. అలా కాలం గడుస్తున్న సమయంలో అమృత తీసుకున్న నిర్ణయం ఇరువురి మధ్య గొడవకు దారి తీస్తుంది. వారి గొడవకు కారణం ఏంటి, చివరకు ఇద్దరూ కలిశారా లేదా అన్నది మిగతా కథ.

నటవర్గం 
 రామ్‌ మిట్టకంటి (రామ్)
 అమితా రంగనాథ్‌ (అమృత)
 శ్రీజిత్‌ రంగాధరన్‌
 జేడీ చెరుకూరి

సాంకేతికవర్గం 
 రచన, దర్శకత్వం: సురేందర్ కొంటాడ్డి
 నిర్మాత: ఎస్.ఎన్. రెడ్డి
 సంగీతం: ఎన్.ఎస్ ప్రసు
 సినిమాటోగ్రఫీ: సంతోష్‌ సనమోని
 పాటలు: చైతన్య ప్రసాద్‌, మధుసూదన్‌ రామదుర్గం, కృష్ణ చైతన్య
 నిర్మాణ సంస్థ: పద్మజ ఫిల్మ్స్ ఇండియా
 సమర్పణ: సురేష్ ప్రొడక్షన్స్
 పంపిణీదారు: జీ5 (ఓటిటి)

నిర్మాణం - విడుదల 
ఈ చిత్రం మొత్తం ఆస్ట్రేలియాలోని న్యూ సౌత్ వేల్స్ లో చిత్రీకరించబడింది. ఈ చిత్రం మొదటగా 2020, మార్చి 25న థియేటర్లలో విడుదలకు షెడ్యూల్ చేయబడింది, కాని కరోనా మహమ్మారి కారణంగా వాయిదా పడి 2020, ఏప్రిల్ 29న నేరుగా జీ5 (ఓటిటి) లో విడుదలైంది.

స్పందన 
టైమ్స్ ఆఫ్ ఇండియా పత్రిక ఈ చిత్రానికి 2/5 రేటింగ్ ఇచ్చింది. "ఈ చిత్రంలో మెలోడ్రామా ఎక్కువగా ఉందని, కొత్త నటులు సరిగా ఆకట్టుకోలేదు" అని పేర్కొంది. "అమృతారామమ్ కథాంశం పాతదిగా అనిపిస్తుంది" అని ది హిందూ పత్రిక రాసింది. "ఈ చిత్రానికి స్క్రీన్ ప్లే కొత్తగా లేదు" అని సాక్షి పత్రిక రాసింది.

మూలాలు

ఇతర లంకెలు 

తెలుగు ప్రేమకథ చిత్రాలు
2020 తెలుగు సినిమాలు